Kaliňák, Robert, podpredseda vlády SR a minister obrany SR (2024-04-18):
Prepáčte, pani poslankyňa, aby som vedel? (Rečník sa obzerá po pléne.) Ruky bozkávam, pani poslankyňa. Pani poslankyňa, myslím si, že keby sme začali, mám iba päť minút alebo koľko mi určuje rokovací poriadok na to, aby som kvalitne odpovedal, že keď prídete do rozvrátenej krajiny, a preberali sme vládu už trikrát a toto bolo štvrté preberanie vlády, tak môžem skonštatovať, že naozaj v takom rozklade sme nevideli vlastne systém, ktorý bol. Dnes jeden z tých, ktorí sa na tom rozklade podieľali, je na čele vašej európskej kandidátky a ja vám blahoželám, pretože toto je presne vec, kde už ste mohli vidieť, že za pol roka, ktoré boli vo vláde pán Ódor, ako váš frontman v rámci eurovolieb, neurobil nič okrem toho, že predložil rozpočet, v ktorom povedal mimo iné také perly, akože Slovensko potrebuje o polovičku menej lekárov, Slovensko potrebuje o polovičku menej sestier a potrebuje o polovičku menej učiteľov. Ako človek, ktorý sa venujem bezpečnostnej politike, ma mrzelo, že aj o polovičku menej policajtov, aj o polovičku menej vojakov. Napriek tomu, že bola vojna u nášho suseda, navrhol geniálny líder kandidátky Progresívneho Slovenska, myslím si, že práve dnes je čas znížiť počet vojakov o polovičku. To ja si myslím, že to sú fakt kvalitné nápady. Ja si myslím, že sa do budúcna tomu treba vyvarovať. Čiže ak sa pýtate, že čo robí Robert Fico, tak hasí požiare, všetky, ktoré na každom jednom ministerstve boli, a mohli by sme ísť zľava doprava, jedno ministerstvo po druhom. Sú tu páni ministri, ja si myslím, že taký štvorhodinový prejav by tu mal pán podpredseda vlády Kmec, pán podpredseda vlády Taraba by rovnako tak vedel určite porozprávať o tom, že kde zázrační budajovci 450 mil. chceli utopiť a podobne, ale nerobíme to. Naozaj sa tej práci intenzívne venujeme, snažíme sa vyriešiť situáciu v zdravotníctve, s ktorou sa nič nestalo za posledné obdobie. Ministerstvo financií som vám už povedal. Viete, najväčším nebezpečenstvom toho prirodzene, tej prirodzenej nenávisti, ktorú sa snažíte vyvolať vlastne aj u obyvateľov, je v tom, že stráca sa potom tá realita, že žijú vo virtuálnej realite a nepomenuvávame skutočné problémy v mene toho, aby sme náhodou nekritizovali, a teraz nekritizujem opozíciu, ale médiá, aby sme náhodou nekritizovali bojovníkov proti Ficovi, tak sme ochotní tolerovať, že pre naše deti rozbili verejné financie tak, že ten rozvoj Slovenska sa zastavil. Veď dneska ste mali správy od jednotlivých európskych inštitúcií, že po roku 2020 sa dobiehanie Európy zastavilo. Tak čo na to chcete odpovedať, že si to my vymýšľame? To sú reálne fakty. Že to verejnosť nevie? No iste, lebo to sa nehodí novinám, aby to dali vlastne a zverejňovali. Tak ako sa novinám nehodí rozhodovanie Ústavného súdu, ako sa mu nehodí rozhodovanie Európskeho súdu pre ľudské práva. To je ten hlavný problém a to je to, čo musí dnes vláda odstraňovať, skrátka neporiadok na úplne každom mieste. Chcete ísť na ministerstvo pôdohospodárstva, kde sa snažíme dobehnúť to, že sa úplne pán Ódor vykašľal na vyplácanie a prípravu jednotlivých žiadostí na rok 2024? Ale však načo by oni chodili do roboty, oni sú bankári. Oni sú zvyknutí sedieť a diskutovať, ale nepracovať. On je jeden z ľudí, u ktorých je najtypickejší, keď ste chceli nejakú karikatúru, tak proste ho môžete nakresliť len tak, že sedí a nepracuje. Lebo za šesť mesiacov som ja nezažil jeden výsledok. A, pardon, zabudol som, podpísali zmluvu na darovanie migov, sorry, zabudol som, teraz by som bol veľmi nekritický, naozaj toto spracovali protiústavne, kvalitne a rýchlo. Mohol by som ísť do ďalších ministerstiev, pozrite si situáciu na ministerstve vnútra. Okrem hlbokej tolerancie policajnej mafie, ktorej opätovne vychádzajú rozsudky Ústavného súdu, čo poviete na situáciu, kedy existuje nahrávka, ktorá povie, musíme zavrieť toho Paru, lebo robí zlobu ako advokát. Nato príde zatknutie toho Paru, skrytie dôkazov, ktoré by ho oslobodili, nato príde súd, povie, že čo si to prokurátori dovoľujú, a nato Ústavný súd povie, že bolo porušené jeho právo na osobnú slobodu. Veď vy ste tolerovali nedemokratické praktiky, tak ako sa môžete hlásiť k demokracii. A toto je úloha premiéra, že musí každý deň hasiť a opravovať všetky tie obrovské problémy, ktoré ste spôsobili. Progresívne Slovensko pomenej, len tých šesť mesiacov... (Prerušenie vystúpenia časomerom.)